钦定古今图书集成/方舆汇编/职方典/第1157卷 > 《天柱峰歌》高本宗
## 钦定古今图书集成/方舆汇编/职方典/第1157卷 > 《天柱峰歌》高本宗

祥风自天来，吹我游紫清。高高著天起，巍然一柱连
天撑。岩有三十六，涧有二十四，隐映七十二朵芙蓉
青。丹梯贯铁锁，十二楼五城。压穿鲸鳌背，幻出龙凤
形。鸾鹤亦驯扰，猿猱不能经。於菟式长啸，我来一时
鸣。古来仙人据其上，往往白日皆飞升。我来适清和，
云朗天亦晴。初望一天门，碧涧水落冰泠泠。再登二
天门，瑶草葳蕤杂敷荣。三登三天门，云雾翕欻飘金
茎。须臾望绝顶，身在空中行。西望昆仑，黄河一线天
瓢倾。东望蓬岛，半勺绿水浮沧溟。手撚日月弹丸子，
足踏震霆岩下惊。夫人若果住天上，附耳若可低低
声。华嵩恒泰，左右先后若朋辈。诸山㟝嵝，在下何伶
仃。八表望不极，因之望神京。神京遥遥几千里，双目
掣电心悬旌。神君端居面东瀛，黄金铸屋玉作楹。赤
蛇鼓鬣，黑龟效灵。旌旗招摇，森然列星。敬将一瓣香，
上诉神君听。